[{"text_idx": "#000000", "text": "Gw\u0302yl y Gadair Ddu, Penbedw 2017"}, {"text_idx": "#000002", "text": "Bu cyfuno Cyfarfod Cymdeithasol yr Orsedd a\u0302 Gw\u0302yl y Gadair Ddu, Penbedw yn ystod y penwythnos, 8-10 Medi, 2017 yn syniad ardderchog ac yn llwyddiant ysgubol. Ddydd Gwener, 8 Medi fe\u2019n tywyswyd ar daith hanes oleuedig o amgylch Lerpwl gan y Parchedig Athro D. Ben Rees a braf oedd dysgu am gyfraniad, llwyddiant a mentergarwch Cymry Lerpwl yn y ddinas ac ardal Penbedw yn ystod cyfnod y Rhyfel Byd Cyntaf ac wedi hynny. Yn yr hwyr mwynhawyd pryd o fwyd blasus yng ngwesty\u2019r Shankly, Lerpwl \u2013 gwesty sy\u2019n deyrnged i\u2019r chwaraewr a\u2019r rheolwr pe\u0302l-droed enwog Bill Shankly. Yn wir, buom yn sefyll yn y gwesty dros y Sul a diolch i Deithiau Elfyn Thomas am drefnu llety i bawb."}, {"text_idx": "#000005", "text": "Dr Huw Edwards, cyflwynydd y newyddion ar y BBC a draddododd, yn ei ffordd ddihafal ei hun, ddarlith olaf y dydd ar David Lloyd George, a chyflwynodd ddarlun cytbwys o\u2019r Cymro, a oedd yn Brif Weinidog Prydain yn ystod y Rhyfel Byd Cyntaf."}, {"text_idx": "#000006", "text": "Brynhawn Sadwrn cynhaliwyd y Seremoni Gadeirio yng ngofal yr Archdderwydd, Geraint Lloyd Owen a braf oedd gweld bod teilyngdod a Martin Huws o Gaerdydd yn codi ar ei draed i ennill y gadair hardd, a oedd yn rhoddedig gan Gymdeithas Hedd Wyn yn Fflandrys, am ei gerdd ar y testun \u2018Hedd Wyn\u2019. Roedd o\u0302l meddwl dwys ar y gadair, a oedd yn gweddu i ganmlwyddiant Eisteddfod Cadair Ddu 1917, gan fod cefn a sedd y gadair wedi\u2019u gwneud o estyll ac ambell dwll crwn ynddynt a\u0302\u2019r pren o\u2019u hamgylch wedi\u2019i dduo. Mewn modd effeithiol roedd yr estyll yn cynrychioli\u2019r ffosydd a\u2019r tyllau crwn yn cynrychioli tyllau bwledi."}, {"text_idx": "#000007", "text": "Coronwyd dau berson ifanc dan 19 mlwydd oed hefyd yn ystod y prynhawn gyda\u2019r ddefod eto yng ngofal yr Archdderwydd, Geraint Lloyd Owen. Enillwyd y goron am gerdd Saesneg ar y testun \u2018Hero\u2019 gan Brodie Powell o Benbedw ac enillwyd y goron am gerdd Gymraeg ar y testun \u2018Yr Arwr\u2019 gan Nest Jenkins o Ledrod, Ceredigion."}, {"text_idx": "#000010", "text": "Fore Sul cynhaliwyd oedfa fendithiol yng Nghapel Seion, Laird Street, Penbedw lle y cynhaliwyd y rhagbrofion yn ystod Eisteddfod 1917 ac yn y prynhawn cynhaliwyd cymanfa ganu yn yr un lleoliad, gyda\u2019r capel dan ei sang, dan arweiniad Dr Alwyn Humphreys, a oedd wedi bod yn organydd yno pan yn ifanc. Cafwyd datganiadau cerddorol hefyd gan Go\u0302r Meibion Orffiws Rhosllannerchrugog dan arweiniad Eifion Wyn Jones. Bu\u2019r cydganu gorfoleddus yn y gymanfa yn glo bendigedig i\u2019r penwythnos o weithgareddau a diolch i\u2019r Parchedig Athro D. Ben Rees, Pwyllgor y Gadair Ddu a Phwyllgor Etifeddiaeth Glannau Mersi am gynnal y digwyddiad clodwiw ac am ein croesawu i\u2019w plith."}]